SKRIFTLIG FORESPØRGSEL P-3394/01

af Marianne Eriksson (GUE/NGL) til Kommissionen

(6. december 2001)

Om: Adapt

Fællesskabsinitiativet Adapt var under den forrige budgetperiode et tværnationalt udviklingsprogram, som blev medfinansieret med mere end 1 600 mio. EUR af Den Europæiske Socialfond. I medlemsstaterne modtog Adapt yderligere 1 700 mio. euro. Samlet er næsten 3 400 mio. EUR blevet brugt af 3 680 projektledere.

Projekterne har f.eks. bestået af livslang læring, kompetenceudvikling, IT i arbejdslivet, ligestilling m.m. Opfølgning, årberetninger og statusrapporter er alle prisværdige, men det vigtigste er imidlertid, at erfaringer, resultater fra projekter bliver anvendt også efter, at projektet er afsluttet.

Det er blevet sagt, at Kommissionen ikke har indsamlet og systematiseret resultater fra projekterne. Tværtimod hævdes det, at da Europs, den europæiske støttestruktur, der arbejdede på vegne af Kommissionen, blev nedlagt, blev de indsamlede produkter ødelagt.

Mener Kommissionen, at denne beskrivelse er korrekt? Hvordan vil Kommissionen hindre, at dette sker igen, og hvor kan man finde disse lagrede oplysninger?

Svar afgivet på Kommissionens vegne af Anna Diamantopoulou

(28. januar 2002)

Kommissionen har faktisk gjort en betydelig indsats for at formidle udveksling af oplysninger om og for at udbrede kendskabet til og evaluere resultaterne af fællesskabsinitiativet Adapt.

I den forbindelse tilvejebragte Kommissionen værktøjer og strukturer til udveksling af erfaringer ligesom den ydede teknisk bistand, navnlig via Kommissionens kontor for teknisk bistand Europs, der bistod medlemsstaterne og Kommissionen:

- med at tilrettelægge Adapt-initiativets tværnationale ugearrangement om arbejdsorganisering, der blev arrangeret 25 forskellige steder i Europa i oktober 2000, og som tjente som forum for indsamling og fremlæggelse af efteruddannelsesprodukter samt IKT-software (informations- og kommunikationsteknologi)

- med at forvalte temagrupperne, med det formål at stimulere aktiviteter på europæisk plan, som er baseret på medlemsstaternes emnespecifikke erfaringer og resultater

- med at formulere en række af Adapt-projekternes vigtigste resultater, forelagt inden for rammerne af beskæftigelsesstrategiens fire søjler

- med at udarbejde en række emnespecifikke rapporter (innovations-serien), suppleret med beskrivelser af projekter, der kan tjene som eksempler på god praksis, og med en database med referencedata for samtlige Adapt-projekterne (findes nu på Kommissionens EQUAL-websted).

Da Europs blev nedlagt i juni 2000, blev al relevant dokumentation overført til Kommissionen, og den elektroniske database over projekterne blev overført til Europa-serveren (http://europa.eu.int/comm/equal/index_en.html). Resten af arkivet fra Europs, herunder et stort antal kopierede eller forældede filer og projektrelaterede dokumenter, blev bortskaffet på en forsvarlig måde.

Medlemsstaterne og Kommissionen fører nu denne fremgangsmåde videre, idet de fortsat bygger på erfaringerne fra initiativerne Adapt og Employment. Kommissionen har anmodet medlemsstaterne om at samle eksempler på de produkter og metoder, der fungerer bedst under Adapt og Employment, med særlig fokus på de resultater, som de betragter som egnede til at blive udbredt til resten af Europa. Konkrete eksempler på god praksis vil blive demonstreret ved et større arrangement, som Kommissionen tilrettelægger i midten af 2002 med henblik på at udbrede kendskabet til de konklusioner, der bør drages af de forudgående fællesskabsinitiativer, således at nogle af EQUAL-initiativets aktiviteter kunne tage udgangspunkt heri.

Det bør imidlertid understreges, at det først og fremmest er medlemsstaternes ansvar at overføre Adapt-resultaterne til en bredere kreds af brugere. Dette er en konsekvens af subsidiaritetsprincippet, i og med at eksperimenter og forsøg, der er finansieret under Adapt, i lighed med en hvilken som helst anden ESF-foranstaltning (Den Europæiske Socialfond), er blevet gennemført inden for rammerne af programmer og aktioner i medlemsstaterne, der afspejler nationale behov og prioriteringer.

I forbindelse med fællesskabsinitiativet EQUAL definerede Kommissionen mainstreaming som et af de vigtigste principper. Mainstreaming drejer sig om en proces, der omfatter det konkluderende aspekt, dvs. at belyse den innovative faktor og fremgangsmåde, der førte til resultaterne, deres udbredelse, validering og overførsel. For at mainstreame EQUAL-initiativet over en bredere front og i alle retninger, er Kommissionen i øjeblikket ved at oprette europæiske temagrupper på europæisk plan, som skal indsamle og dele de eksempler på god praksis, som medlemsstaterne har udpeget, og således bidrage til at udforme de europæiske politikker til fremme af beskæftigelsen og et samfund med plads til alle.